༄༅། ། འཁོན་གྲགས་པ་རྒྱལ་མཚན་གྱི་གསུང་མགུར་བཞུགས་སོ། །
༄༅། ། བླ་མ་རྣམས་ལ་ཕྱག་འཚལ་ལོ། ། དམ་ཚིག་གཅིག་པའི་སྤུན་གྲོགས་ལ། ། སྤྱོད་ལམ་རྩིང་གི་དྭོགས་པ་ཡིས། ། སྙིང་ནས་བདེན་པའི་གྲོས་ཤིག་འདེབས༑ ༑ དམ་ཆོས་སྒོ་རུ་ཞུགས་པ་ལ། ། སྤྱོད་ལམ་བབ་ཅོལ་བྱས་པ་ཡིས། ། གཏམ་ངན་ཞིང་ས་བགྱིད་པར་མཆིའོ། ། དྲིན་ཅན་བླ་མ་རྗེ་བཙུན་ལ། ། ཡོན་ཏན་མི་རྟོག་ཉེས་སྐྱོན་རྟོག། བླ་མ་ལ་ལོག་ལྟ་སྐྱེས་པར་མཆིའོ། ། ཟང་ཟིང་ནོར་ལ་ཞེན་ཆེས་པས། ། ཚེ་འདི་ཡི་འདོད་པ་ཕྲ་མོ་ཡིས། ། མཆེད་གྲོགས་དམ་ཚིག་ཉམས་པར་མཆིའོ། ། གསང་སྔགས་སྒོ་རུ་ཞུགས་པ་ལ། ། ཤེས་བཞིན་དྲན་པས་མ་བཟུང་ན༑ ༑ ཆོས་ཀྱིས་དམྱལ་བ་བསྒྲུབ་པར་མཆིའོ། ། ཟབ་མོའི་དོན་གཅིག་མ་རྟོགས་ན༑ ༑ ཚིག་ཙམ་བསྒོམ་པ་མ་བྱེད་ཅིག། རྣམ་རྟོག་དྲུ་བུས་བཅིངས་པར་མཆིའོ། ། བྱས་པའི་ལས་ལ་ཟིན་པ་མེད། ། དོན་མེད་གཡེང་བ་ཕྲ་མོ་ཡིས། ། ཐུན་བཞིའི་རྣལ་འབྱོར་ཆག་པར་མཆིའོ། ། ལས་ཀྱི་ཕྱག་རྒྱ་བསྟེན་པ་ལ། ། རླུང་སེམས་དབང་དུ་མ་འདུས་ན། ། ཆོས་པ་བུ་ཕྲུག་སྤེལ་བར་མཆིའོ། ། ལོངས་སྤྱོད་རྒྱུད་ལ་མ་བརྟེན་ན༑ ༑ ཚེ་འདིས་སོས་སྐོས་བྱེད་བྱེད་ནས། ། དོན་མེད་མི་ཚེ་ཟད་པར་མཆིའོ། ། ད་རུང་ལུས་སེམས་གཏན་ལ་ཕོབ། ། འབྱུང་བཞི་འདུས་པའི་ཕུང་པོ་འདི། ། གནས་སྐབས་འགྱུར་ཞིང་འགྲོ་བ་ལ། ། རང་རྟག་ཏུ་རེ་བ་ཡིད་རེ་འཁྲུལ། ། བེམ་རིག་གཉིས་དང་བྲལ་བ་ལ། ། གནས་སྐབས་འགྲོགས་པའི་བཟའ་ཚོ་ཡང་། ། རྟག་ཏུ་འགྲོགས་སུ་རེ་བ་ཡིད་རེ་འཁྲུལ། ། དྲིན་ཅན་ཕ་མ་རྒན་རྒོན་ལ། ། དྲིན་ལ་ལན་གྱིས་མི་ལྡོན་པར། ། བུ་ལ་དཀའ་ཐུབ་བྱེད་པ་ཡིད་རེ་འཁྲུལ། ། ཚེར་མ་ཟུག་པ་མི་བཟོད་པར། ། རལ་གྲི་རྣོན་པོའི་ནགས་ཚལ་དུ། ། བཟོད་དུ་རེ་བ་ཡིད་རེ་འཁྲུལ། ། གཟེར་ནད་དར་ཅིག་མི་བཟོད་པར། ། ཚ་དམྱལ་སྡུག་བསྔལ་དྲག་པོ་ལ། ། བཟོད་དུ་རེ་བ་ཡིད་རེ་འཁྲུལ། ། དར་ཅིག་གྲང་བ་མི་བཟོད་པར། ། གྲང་དམྱལ་སྡུག་བསྔལ་ཡུན་རིང་ལ། ། བཟོད་དུ་རེ་བ་ཡིད་རེ་འཁྲུལ། ། ནང་གཅིག་ལྟོགས་པ་མི་བཟོད་པར། ། བཀྲེས་སྐོམ་སྡུག་བསྔལ་ཡུན་རིང་ལ། ། བཟོད་དུ་རེ་བ་ཡིད་རེ་འཁྲུལ༑ ༑ ལོ་ཀའི་ལོང་བ་མི་བཟོད་པར། ། གླིང་བར་མུན་པ་ཡུན་རིང་ལ། ། མཐོང་དུ་རེ་བ་ཡིད་རེ་འཁྲུལ། ། རང་རེའི་སོ་ནམ་མི་ནུས་པར། ། བྱོལ་སོང་བཀོལ་སྤྱོད་བསྲན་དཀའ་བ། ། ནུས་སུ་རེ་བ་ཡིད་རེ་འཁྲུལ། ། ད་རུང་རང་སེམས་གཏན་ལ་ཕོབ། ། ཨི་ཐི། ། ། །